Brand by vervalle hospitaal laat talle dakloos’n Brand het Donderdagaand by die Old Woodstock-hospitaal uitgebreek. (Foto: ER24) Talle mense is dakloos gelaat nadat ’n brand Donderdagaand op die derde verdieping van die vervalle Old Woodstock-hospitaal (Cissy Gool House) in die Wes-Kaap uitgebreek het. Nooddienswerkers is omstreeks 18:50 na dié toneel in Mountainweg ontbied. Volgens Russel Meiring, woordvoerder vir ER24, is niemand tydens die voorval dood of ernstig beseer nie. Een persoon is wel vir matige beserings op die toneel behandel en na ’n nabygeleë hospitaal vervoer. “Die sypaadjie was stampvol inwoners wat die gebou ontruim het. Terwyl die brandweer die brand bestry het, het medici ’n sorteringsgebied ingerig en inwoners geassesseer.” ’n Brand het Donderdagaand by die Old Woodstock-hospitaal uitgebreek. (Foto: ER24) Volgens die Stad Kaapstad se brand- en reddingsdienste was die brand teen 20:12 in bedwang gebring – net meer as ’n uur nadat 19 brandbestryders na die toneel ontbied is. Dit is nie in dié stadium duidelik wat tot die brand gelei het, of hoeveel mense nou dakloos is nie. News24 het egter in 2021 berig dat sowat 900 mense in dié gebou woon en dat die getalle voortdurend toeneem. Maroela Media het ’n navraag aan die polisie gestuur en wag tans op terugvoer.